Príloha k uzneseniu NR SR č. 1454 
z 3. júna 2009

V Y H L Á S E N I E 

Národnej rady Slovenskej republiky k opakovaným nacionalistickým výrokom Viktora Orbána, predsedu FIDESZ-MPP, a niektorých ďalších predstaviteľov počas volebnej kampane do Európskeho parlamentu smerujúcich k etnickej separácii, popieraniu suverenity susedných krajín, ako aj k spochybňovaniu územnej celistvosti Slovenskej republiky a podnecovaniu nestability v strednej Európe

Schválené Národnou radou Slovenskej republiky
uznesením z 3. júna 2009 číslo 1454

Národná rada Slovenskej republiky

vyhlasuje, že si tak ako doteraz

-	ctí a uznáva veľký prínos občanov Slovenskej republiky maďarskej národnosti do spoločnej hodnotovej pokladnice nášho štátu,
-	vysoko váži ich prínos pri integrácii Slovenskej republiky do Európskej únie,
-	oceňuje kultúrny a duchovný prínos príslušníkov maďarskej menšiny do rámca celkovej kultúry a duchovného života Slovenskej republiky,
-	považuje príslušníkov maďarskej menšiny za plnoprávnych občanov Slovenskej republiky a aj v budúcnosti k nim bude pristupovať ako k neodmysliteľnej súčasti našej spoločnosti, v ktorej Slovenská republika zaručuje všestranný  ekonomický, kultúrny, vzdelanostný a duchovný rozvoj; 
vyjadruje hlboké znepokojenie
-	nad extrémnym nárastom nacionalizmu, antisemitizmu a xenofóbie v maďarskej spoločnosti vrátane  verejných aktivít extrémistických organizácií v Maďarsku,
-	z nezodpovednej nacionalistickej rétoriky strany FIDESZ a presadzovania koncepcie etnickej výlučnosti ako nebezpečnej a neeurópskej politiky, ktorá pramení v ideológiách minulého storočia,
-	nad skutočnosťou, že politická línia súčasného vedenia SMK prispieva k zvyšovaniu napätia medzi Maďarskou republikou a Slovenskou republikou a etnické záujmy povyšuje nad univerzálne občianske hodnoty a princípy európskej integrácie; 

v záujme rešpektovania týchto hodnôt odmieta

-	akceptovať, aby ústavní činitelia a predstavitelia politického života Maďarskej republiky určovali suverénnym občanom Slovenskej republiky, koho majú voliť,
a poslancom zo Slovenskej republiky, koho záujmy budú v Európskom parlamente zastupovať,
-	otvorenú propagáciu autonomistických koncepcií, ktoré smerujú proti súčasnému európskemu usporiadaniu a proti  územnej celistvosti Slovenskej republiky, znepokojujúcim spôsobom narúšajú občiansky princíp európskej integrácie
a povyšujú etnické kritériá nad všeobecne uznané princípy občianskej spoločnosti
a usporiadania moderných európskych demokratických štátov,
-	vyjadrenia a aktivity smerujúce k destabilizácii pomerov v strednej Európe vrátane koncepcie politického zjednocovania maďarského národa ponad hranice, symbolom ktorého je vízia „politickej jednoty Maďarov v priestore Karpatskej kotliny“,
-	pokusy o vytváranie inštitucionálnych a právnych väzieb medzi maďarským štátom a občanmi susedných štátov, ktoré sú v príkrom rozpore s normami medzinárodného a európskeho práva.

Národná rada Slovenskej republiky sa v tomto zmysle obracia na všetkých spoluobčanov maďarskej národnosti, aby nepodľahli lacným demagogickým a nacionalistickým výzvam niektorých ústavných činiteľov a politických predstaviteľov Maďarskej republiky a SMK, ktoré by mohli narušiť pokojné spolunažívanie Slovákov, Maďarov a príslušníkov národnostných menšín žijúcich na Slovensku.

Národná rada Slovenskej republiky sa v zmysle tohto uznesenia obracia na vládu Slovenskej republiky, aby:

-	podnikla rozhodné diplomatické kroky k zamedzeniu aktivít smerujúcich k narúšaniu suverenity a územnej celistvosti Slovenskej republiky,
-	o nebezpečenstve narúšania stability v priestore Strednej Európy a špecificky medzi Maďarskou republikou a Slovenskou republikou informovala medzinárodné spoločenstvo na všetkých inštitucionálnych úrovniach.

Bratislava 3. júna 2009